ተዘግቶ የነበረው የአቶ ልደቱ አያሌው የምርመራ መዝገብ ተንቀሳቅሶ የክስ መመሥረቻ ጊዜ ተፈቀደ
አቶ ልደቱ አያሌው የተጠረጠሩበትን የወንጀል ጉዳይ የምርመራ መዝገብ ሲያይና ትዕዛዝ ሲሰጥ የቆየው በምሥራቅ ሸዋ ዞን የቢሾፍቱ ወረዳ ፍርድ ቤት መርማሪ ፖሊስ ምርመራውን ማጠናቀቁን ተከትሎ፣ ተጠርጣሪው የዋስትና መብታቸው እንዲከበርላቸው ወይም ዓቃቤ ሕግ ክስ እንዲመሠርት ትዕዛዝ ሳይሰጥ፣ መዝገቡ ዘግቶት የነበረ ቢሆንም፣ ጉዳዩ እንደገና ተንቀሳቅሶ ዓቃቤ ሕግ በ15 ቀናት ውስጥ ክስ መሥርቶ እንዲቀርብ ትዕዛዝ ተሰጠ፡፡ በምሥራቅ ሸዋ ዞን የቢሾፍቱ ወረዳ ፍርድ ቤት ነሐሴ 29 ቀን 2012 ዓ.ም. ዓቃቤ ሕግ በ15 ቀናት ውስጥ ክስ መሥርቶ እንዲቀርብ ትዕዛዝ የሰጠው፣ መርማሪ ፖሊስ በአቶ ልደቱ ላይ ሲያካሂድ የነበረውን መርመራ ማጠናቀቁን ለፍርድ ቤቱ ነሐሴ 25 ቀን 2012  ዓ.ም. ማሳወቁን ተከትሎ መሆኑ ይታወሳል፡፡ መርማሪ ፖሊስ በወቅቱ ለፍርድ ቤቱ ምርመራውን ማጠናቀቁንና ለዓቃቤ ሕግ ማስረከቡን አስታውቆ የክስ መመሥረቻ 14 ቀናት ለዓቃቤ ሕግ እንዲፈቀድለትም ጠይቆ ነበር፡፡ ነገር ግን ፍርድ ቤቱ ፖሊስ ክስ የመመሥረቻ ጊዜ የመጠየቅ ሥልጣን እንደሌለው በማሳወቅ መዝገቡን ዘግቶት ነበር፡፡ በወቅቱ አቶ ልደቱ ባነሱት የመብት ጥያቄ መርማሪ ፖሊስ በእሳቸው ላይ ሲያካሂድ የነበረውን ምርመራ አጠናቆ ለዓቃቤ ሕግ በማስረከቡና ዓቃቤ ሕግም ምንም ያለው ነገር ስለሌለ ፍርድ ቤቱ መዝገቡን በመዝጋቱ፣ በዕለቱ ከእሥር እንዲለቀቁ ወይም የዋስትና መብታቸው እንዲከበርላቸው ጠይቀው እንደነበር ጠበቃቸው ተናግረዋል፡፡ ፍርድ ቤቱ በሰጣቸው ምላሽ፣ መዝገቡ የተዘጋ በመሆኑ የዋስትና መብታቸውን በማመልከቻ መጠየቅ እንደሚችሉ እንደነገራቸውና የችሎት ውሎው መጠናቀቁንም አክለዋል፡፡ ይፈቱም ይሁን ወይም ክስ ይመሥረትባቸው ሳይባሉ ወደ ፖሊስ ጣቢያ የተመለሱት አቶ ልደቱ ‹‹ፍርድ ቤት ምንም ሳይለኝ የምርመራ መዝገቡን የዘጋው ነፃ መሆኔን ስላወቀ ስለሆነ፣ በራሴ አቤቱታ ጠይቄ የዋስትና መብት አልጠይቅም፡፡ ሕጉን ተከትዬ አካልን ነፃ የማውጣት (Habeas Corpus) ክስ አቀርባለሁ›› በማለት ጠበቃቸው ለነሐሴ 27 ቀን 2012 ዓ.ም. ክስ እንዲመሠርትላቸው ጠይቀው ነበር፡፡ አካልን ነፃ የማውጣት ክስና ሒደቱ በእሥር ሊያቆያቸው እንደሚችል በመገመትና አቶ ልደቱንም በማሳመን፣ የዋስትና መብታቸውን በማመልከቻ እንዲጠይቁ ከጠበቃቸው የቀረበላቸውን ምክር ተቀብለው፣ ነሐሴ 27 ቀን 2012 ዓ.ም. ማመልከቻቸውን አቅርበው ነበር፡፡ ማመልከቻ የቀረበለት የቢሾፍቱ ወረዳ ፍርድ ቤት ተዘግቷል የተባለው መዝገብ እንዲቀርብ ትዕዛዝ ሰጥቶ ለነሐሴ 28 ቀን 2012 ዓ.ም. ቀጠሮ ሰጥቷል፡፡ ነገር ግን ዓቃቤ ሕግ ነሐሴ 28 ቀን 2012 ዓ.ም. እንዲቀርብ ትዕዛዝ የተሰጠበትን መዝገብ ይዞ ሳይቀርብ ቀርቷል፡፡ ምክንያቱ ደግሞ የምርመራ መዝገቡ ወደ ፌዴራል በመላኩ መሆኑ እንደሆነ መግለጹን ጠበቃቸው ተናግረዋል፡፡ ዓቃቤ ሕግ በዕለቱ ለፍርድ ቤቱ እንዳስረዳው አቶ ልደቱ የተጠረጠሩት ሕገ መንግሥታዊ ሥርዓቱን በሕገወጥ መንገድ ለመቀር ‹‹የሽግግር መንግሥት ማቋቋሚያ ሰነድ›› የሚልና ሕዝብን ለአመፅ የሚያነሳሳ ‹‹ከድጡ ወደ ማጡ›› የሚል ጽሑፍ አዘጋጅተው በመገኘቱና የቢሾፍቱ ወጣቶችን በማስተባበርና በገንዘብ በመርዳት ተጠርጥረው ሲመረመሩ መክረማቸውን በማስረዳት የክስ መመሥረቻ ጊዜ እንዲሰጠው ጠይቆ ነበር፡፡ አቶ ልደቱ በበኩላቸው ዓቃቤ ሕግ ያነሳው መከራከሪያ ሐሳብ ፖሊስ ሲመረምራቸው የከረመና መጨረሻ ላይም ፍርድ ቤቱ የዘጋው መሆኑን አስረድተዋል፡፡ መታከም እንዳለባቸውና የሚታከሙት ከአገር ውጪ መሆኑን፣ ይህም የሆነው ሀብታም ሆነው ሳይሆን ሕክምናው በአገር ውስጥ ስለሌለ መሆኑን በማስረዳት የዋስትና መብታቸው እንዲፈቀድላቸው ጠይቀዋል፡፡ ፍርድ ቤቱ የግራ ቀኙን ክርክር ከሰማ በኋላ በሰጠው ትዕዛዝ፣ ተዘግቷል የተባለውን የምርመራ መዝገብ ዓቃቤ ሕግ ለነሐሴ 29 ቀን 2012 ዓ.ም. ከሰዓት በፊት ማቅረብ እንዳለበት ተናግሮ ከሰዓት በኋላ ትዕዛዝ እንደሚሰጥ አስታውቆ ነበር፡፡ ነሐሴ 29 ቀን 2012 ዓ.ም. ዓቃቤ ሕግ ማብራሪያ ይዞ በመቅረቡ፣ ፍርድ ቤቱ በወንጀለኛ መቅጫ ሥነ ሥርዓት ሕግ አንቀጽ 109 ድንጋጌ መሠረት ዓቃቤ ሕግ በ15 ቀናት ውስጥ ክስ መሥርቶ እንዲቀርብና እስከዛው አቶ ልደቱ ማረሚያ ቤት ሳይሆን ባሉበት ፖሊስ ጣቢያ ቆይተው እንዲቀርቡ ትዕዛዝ ሰጥቷል፡፡ 